Papersnake/gushiwen huggingface dataset:
後省初成直宿呈子瞻二首
苏辙（宋代）

射策当年偶一时，对床夜雨失前期。
庐间还往无多地，梦里追前亦自疑。
螭墨屡乾朝已久，囊封希上出犹迟。
茅檐半破松筠老，归念萧然欲语谁。
思范堂落成与永郡诸君宴集周迁安学博即席赋诗依韵答之
杨翰（清代）

对酒谈兵动四筵，解牛早已目无全。乾坤牢落悲时事，山水幽深忆昔贤。

五夜风霜曾草檄，三春花月好飞笺。于今越石雄心退，鞭影甘输祖逖先。
冬日梅溪送裴方舟宣州
皎然（唐代）

平明匹马上村桥，花发梅溪雪未消。

日短天寒愁送客，楚山无限路遥遥。
建昌道中见杏花
邵宝（明代）

临川梅花尚在眼，旴江忽复杏花红。山行远近百里外，春色浅深三日中。

有力已能知夜雨，无心那复问东风。明朝又向南丰路，却听莺声处处同。
无弦琴歌为某作
李以贞（明代）

弹琴如赋诗，声声出心曲。心泰声和平，心愁声迫促。

迫促弹来意未安，无弦还得一盘桓。若教再把柔弦续，菊也飘零酒也寒。
对月了残经赞
释惟一（宋代）

古教只知遮老眼，银蟾不觉上孤峰。
看来看到无看处，光境俱忘一卷终。
转应曲
张绉英（明代）

春半。春半。窗外落花不断。空阶独立微吟。云掩重门院深。深院。

深院。绣阁画帘高卷。
临安道中晚晴书所见二首 其二
周紫芝（宋代）

何日王摩诘，潇湘画短屏。扁舟横远壑，晚翼在青冥。

木杪收残照，云间得数星。吴姬不惊客，拜月下中庭。
灵均
黄滔（唐代）

莫问灵均昔日游，江篱春尽岸枫秋。

至今此事何人雪，月照楚山湘水流。
路傍树
马戴（唐代）

古树何人种，清阴减昔时。莓苔根半露，风雨节偏危。

虫蠹心将穴，蝉催叶向衰。樵童不须翦，聊起邵公思。
新茶咏寄上西川相公二十三舅大夫二十舅
卢纶（唐代）

三献蓬莱始一尝，日调金鼎阅芳香。

贮之玉合才半饼，寄与阿连题数行。
先考功生日归虹桥路十月十一日
郑孝胥（清代）

雨馀黄叶欲辞林，晓雾才收又似阴。久客竞疏忌日拜，新寒正动履霜吟。

携孥海上成遗孑，纵步田间即陆沈。苦道白云近亲侧，望云怅断恐难寻。
浣溪沙·丙辰岁不尽五日吴松作
姜夔（宋代）

雁怯重云不肯啼，画船愁过石塘西。打头风浪恶禁持。
春浦渐生迎棹绿，小梅应长亚门枝，一年灯火要人归。
送刘述宪赴福建副使督理银课
程敏政（明代）

画舫薰风向八闽，西江人物外台臣。玺书在手官威重，金带横腰宠命申。

圣代不增新利额，清门无忝旧儒绅。同年况接同门契，倾倒离觞莫厌频。
记仙女三绝 其一
董嗣杲（宋代）

柳条金嫩不胜鸦，青粉墙边道蕴家。燕子不来春寂寞，小窗和雨梦梨花。
次韵彻通理秋日驿中二首 其二
陶安（明代）

惊看冀北马空群，闭户探玄学子云。独念邦家情未已，何心富贵势如云。

典谟总是经纶事，馆阁应需黼黻文。安得灯前一夜话，平生倾倒叩奇闻。
张诗舲前辈游西山归索赠三首 其三
龚自珍（清代）

畿辅千山互长雄，太行一臂怒趋东。祝君腰脚长如意，吟遍蜿蜒北干龙。
送亲礼师登戒
明修（清代）

幻途无处不朝真，从此休言涉世尘。陟屺正堪慈月好，登堂又世觉华新。

三迁教子缘方得，六十耆英道正亲。此去报恩兼利众，坦然显现法王身。
齐天乐（同上）
陈恕可（宋代）

蜕仙飞佩流空远，珊珊数声林杪。薄暑眠轻，浓阴听久，勾引凄凉多少。长吟未了。想犹怯高寒，又移深窈。与整绡衣，满身风露正清晓。

微薰庭院昼永，那回曾记得，如诉幽抱。断响难寻，余悲独省，叶底还惊秋早。齐宫路杳。叹往事魂消，夜阑人悄。谩省轻盈，粉奁双鬓好。
赠王侍御
王建（唐代）

愚者昧邪正，贵将平道行。君子抱仁义，不惧天地倾。

三受主人辟，方出咸阳城。迟疑匪自崇，将显求贤名。

自来掌军书，无不尽臣诚。何必操白刃，始致海内平。

恭事四海人，甚于敬公卿。有恶如己辱，闻善如己荣。

或人居饥寒，进退陈中情。彻晏听苦辛，坐卧身不宁。

以心应所求，尽家犹为轻。衣食有亲疏，但恐逾礼经。

我今愿求益，讵敢为友生。幸君扬素风，永作来者程。
读史
陆游（宋代）

青灯耿耿夜沉沉，掩卷凄然感独深。
恤纬不遑嫠妇叹，美芹欲献野人心。
孤忠要有天知我，万事当思後视今。
君看宣王何似主？一篇庭燎未忘箴。
下相歌
谢肃（明代）

下相城，淮水阳，烈风吹大树，原陆何茫茫。人言此地生项羽，有力拔山如猛虎。

横行天下八千兵，三载成功霸西楚。是时岂无豪杰来，一闻叱咤肝胆摧。

汉王拱手听约束，秦社捲地成烟灰。混一山河归有道，鸿沟中分何草草。

悲歌帐下恋佳人，羞面江东看父老。胡不思坑降卒，杀子婴，沉怀王。

人心离楚已属汉，宽仁必兴残暴亡。所以万人敌，竟为五侯得。

空馀陔下帐中歌，千古令人感慨多。
送李汉翀回镛汉翀工诗画为两峰先生孙
林熙春（明代）

大父久经过偃室，梧孙千里问暄寒。昔年澡发犹骑竹，今日论心数染翰。

海上青山任寄傲，词中白雪可胜摊。君归牛角奚囊满，莫把侯芭问字看。
昆山道中二首 其二
孙觌（宋代）

日脚衔半璧，江面横匹素。一片黄芦秋，摵摵风景暮。

闲枕曲肱眠，自琢撚须句。稍稍山月吐，已复草多露。
奉饯高尊师如贵道士传道箓毕归北海
李白（唐代）

道隐不可见，灵书藏洞天。吾师四万劫，历世递相传。

别杖留青竹，行歌蹑紫烟。离心无远近，长在玉京悬。
望远行·玉砌花光锦绣明
李璟（五代）

玉砌花光锦绣明，朱扉长日镇长扃。夜寒不去梦难成，炉香烟冷自亭亭。
辽阳月，秣陵砧，不传消息但传情。黄金台下忽然惊，征人归日二毛生。
春晚二首
苏泂（宋代）

佳花有重秀，幽兰徒自芳。
姝媛被奇服，丝竹罗中堂。
主人惜残春，清夜未渠央。
客子抱贞节，泯然独升床。
责逋二首
华岳（宋代）

索逋无术谒公门，岂谓公门反怆神。
令尹幸酬三百索，痴儿犹恋一千缗。
如今索手方知错，自此甘心莫怨贫。
不是恩波不旁洽，五穷无奈苦随人。
送石舍人赐告还乡
宋庠（宋代）

内史清班近侍臣，过家恩告曰俞新。
邮中别夜星催晓，殿里归年树约春。
几日词垣栖健笔，九秋朝橐冒征尘。
西州归马欢迎处，定有临邛负弩人。
圣祖仁皇帝挽辞 其二
顾成天（清代）

何人不解君臣义，罕喻君臣一线情。深浅岂真关贵贱，冷窗摇笔泪纵横。
同邓使君赏双头牡丹
李石（宋代）

兼金必贵双，珏玉不独只。
嫣然彼丛生，佳处亦求匹。
沙寒水成练，雪洞山立壁。
春回小洛阳，淑气自融液。
主人似维摩，拈花许入室。
不碍清净眼，粉黛眩青亦。
联香飒轻吹，并影旭朝日。
有如猗兰心，相同不相敌。
偶来饮此酒，对花情有激。
试哦常棣章，反经道如一。
六次韵
王十朋（宋代）

年少题诗入杏园，横空硬语胜郊盘。新吟陈紫并江绿，深逼蕉黄与荔丹。

官舍聊淹广文冷，雁行高并玉峰寒。黄堂病守相将去，秋菊落英谁共餐。
次季弟韵赋梅花三 其二
李纲（宋代）

年年青女久横陈，赖有江梅漏泄春。孤洁如亲隐君子，风流似泄谪仙人。

雅期兰蕙香非远，解笑松华色未真。开罢枝头著青实，故教桃李一番新。
李太白
孔平仲（宋代）

卓哉太白诗家徒，天然俊逸不可拘。豪文脱去刻削巧，远意得自浑沌初。

酒醒落笔洒风雨，当时所就皆须臾。骅骝驰骤日千里，鸿鹄轩腾凌九虚。

蹇驴尺鴳不足道，徐步低翥何区区。后人吟咏多自蔽，锼句鍊字为良图。

撞金拊石皆可听，未若霹灵轰天衢。公之大材不小到，俗议何者相加诬。

贱生仰公风格美，未能彷佛空踌躇。
次韵拾青轩咏竹
李弥逊（宋代）

论诗远到二南风，句里波涛得意浓。
我亦赓酬还自笑，真成鱼目眩骊龙。
瑞鹤仙·赠丝鞋庄生
吴文英（宋代）

藕心抽莹茧。引翠针行处，冰花成片。金门从回辇。两玉凫飞上，成绒尘软。丝絇侍宴。曳天香、春风宛转。傍星辰、直上无声，缓蹑素云归晚。
奇践。平康得意，醉踏香泥，润红沾线。良工诧见。吴蚕唾，海沉楦。任真珠装缀，春申客屦，今日风流雾散。待宣供、禹步宸游，退朝燕殿。
题仁义寺
吕午（宋代）

寺以仁义名，当求仁义实。
只在毫釐间，遂分儒与释。
千载几万言，未能合为一。
大笑出门去，莫问成陈迹。
寄韩涧泉三首
王汶（宋代）

在困多促促，长怀特栖者。
崔嵬玉山岑，今谁秣余马。
朝随涧云玉，暮逐涧泉泻。
光仪俨神交，晤言寄心写。
食鱼不知肥，采菊不盈把。
愿垂白日影，照我蔀屋下。
光风霁月观鸬鹚聚滩下搜猎慈惨已而坐岁寒见
钱时（宋代）

出没云根上下浮，蘸蒲清溜十分幽。
前滩乌鬼能撩乱，争似盘鱼得自由。
涉世
徐瑞（宋代）

涉世头将白，耽诗貌欲枯。
晨斋参玉版，夜渴饮冰台。
咄咄知今是，樽樽婢故吾。
穷通端有命，一笑视不芜。
题赵尊道渥洼图
楼钥（宋代）

良马六十有四蹄，腾骧进止纷不齐。
权奇倜傥多不羁，亦有顾影成骄嘶。
或行或涉更相顾，交颈相靡若相语。
画出老杜沙苑行，将军弟子早有声。
中间名种鸡群鹤，无复瘦疮乌暮啄。
当时玉花可媒龙，后日去尽鸟呼风。
开元四十万匹马，俯仰兴亡空见画。
龙眠妙手欲希韩，莫遣铁面关西看。
寄常父
孔平仲（宋代）

台州与京邑，中有泰山阴。谁谓三隅远，长分一寸心。

南陔戒已旧，棠棣兴尤深。思作团圆计，囊无买舍金。
重阳
方岳（宋代）

古岸维舟夜，萧萧秋叶丹。
野烟连竹暗，江雨洒灯寒。
亦喜重阳健，谁知行路难。
吾亲应念我，更把菊花看。
句
晏殊（宋代）

绿树新蝉第一声。
次韵真歇和尚圆觉经颂一十四首·金刚藏菩萨
释正觉（宋代）

黄金出鑛断前疑，岸走舟安觉所欺。
动目是渠摇湛水，聚萤无所灼须弥。
翳消便见飞华尽，机迅将知击电迟。
识得堆堆庵内主，外魔那得得藩篱。
满江红 己酉九日，雨中家居，忆夏士安、颐
邵亨贞（元代）

弘昆季六人，皆常年同萸菊者，一载之间，俱罹患，各天一方，信笔纪怀风雨重阳，凭谁问、故人消息。记当日、承平节序，佩环宾席。处处相逢开口笑，年年不负登山屐。是几番、扶醉插黄花，乌巾侧。诗酒会，成陈迹。山水趣，今谁识。柰无情世故，转头今昔。冰雪关河劳梦寐，芝阑玉树＊荆棘。对西风、愁杀白头人，长相忆。
疏影三首 其二
端木埰（清代）

中庭地白，爱翠阴悄悄，如伴凄寂。静里相看，疑有松香，天风吹寂琼瑶席。

清晖荏苒将人近，正写出、秋心无迹。笑画堂、酒绿灯红，辜负天街凉色。

还记絺衣挂处，半林白露下，光浸萝薜。俯拾可缘，仰涕凌虚，纤云浣尽空碧。

无端隐约翻鸦点，又落叶、渐添萧起槭。定有人、起赋秋声，响答暗蛩苔隙。
跋方云台文藁二十韵
刘克庄（宋代）

文人何琐碎，夫子独雄尊。
击水移南海，追风出大宛。
黑潭龙怒移，碧宇鹘孤鶱。
翕曶波涛涌，须臾电雹奔。
笔锋山突兀，墨沈雨倾翻。
轩豁青天露，凄迷白昼昏。
至微该草树，极大括乾坤。
金鼓条侯壁，旌旗渭上屯。
聚如群玉圃，散似建章门。
览岱亲临顶，穷河直至源。
檄书传绝漠，诗句落中原。
猛虎堪须捋，修鲸可气吞。
寂寥时数语，浩荡或千言。
神与经营力，谁窥斧凿痕。
流行通象桂，模刻遍湘沅。
欲拣皆逢宝，将芟不见繁。
居然开穾奥，讵肯闯篱籓。
坎井疑天大，溪流笑海浑。
不妨儿辈撼，姑付后人论。
拙咏虽卑弱，因公傥并存。
将赴南邑借丘长公巾车
李梦阳（明代）

北游情未敛，初吉复南骛。积疴畏登涉，怛焉惮修路。

控衔力不任，执绥性有慕。愿蹈高贤辙，惧枉邯郸步。

谅兹无憾心，庶慰车中顾。
游云居寺在石经山二首 其一
陈琏（明代）

我爱云居寺，闲来试一登。到门惟见鹤，入院少逢僧。

触鼻闻薝卜，无心话葛藤。诗成题石壁，聊尔记吾曾。
陈伯英侍郎子也广帅辟入幕既至参差帅别思所以处未定间余载酒相过
曾丰（宋代）

少陵入蜀倚严公，捧檄非无米可舂。懒教纤腰舞杨柳，来游上幕看芙蓉。

十连岂吝回青顾，千户犹疑羡素封。忝是故人恨无力，一樽时复略从容。
古别离 竹庄苏筠州
白玉蟾（宋代）

彼美幽汀兰，开花满国香。怅无与同心，隔水遐相望。

皓月泽清姿，凉风怜幽芳。不及见妆台，委之田舍郎。
乘月夜发二鼓至甲马营
程敏政（明代）

晓色苍苍下武城，解舟还趁月中行。河流曲写之玄字，渔唱清传欸乃声。

随处倚篷吟不尽，迩来欹枕梦难成。灯前未暇呼津吏，问是何年甲马营。
春词 其六
谢逸（宋代）

门前杨柳暗沙汀，雨湿东风未放晴。点点落花春事晚，青青芳草暮愁生。
句
鲁交（宋代）

万仞青崖碧玉寒，岩萝相引彻仙坛。
送刘尉
李新（宋代）

斗南无两刘，弟子半分鲁。
传法得其人，只履便西去。
天章蜀家世，生女如士虎。
我叔亦不痴，最宝刘家妇。
道通而为一，何得区文武。
子路冠雄鸡，初不妨学古。
古山厌魑魅，造化儿并苦。
老者方谒医，少者遽搀举。
碧鸡金马间，遍我风诸父。
定当怜小阮，指与税驾所。
勿数大刀头，碧云合已暮。
富贵鄙白首，长安在何处。
季父习静哀诗四首
刘克庄（宋代）

关洛源流远，乾淳辈行尊。
一檠常对卷，贰簋亦开樽。
缟素几空巷，玄纁不及门。
异时遗逸传，谁定访丘园。
吴待制挽词
楼钥（宋代）

三仕入储闱，堂堂夹日飞。
初同四皓起，终作二疏归。
冰玉清班近，衣冠盛事稀。
间居忽仙去，西望是邪非。
催花
曹彦约（宋代）

催花径里日千回，祗恐催开落又催。
老性只宜风雨后，绿阴青子款相陪。
次黄山中进退韵以饯
杨公远（宋代）

会聚浑无定，云萍一样观。
今朝酬俚句，明日隔重山。
鸿便书须寄，秋期盟莫寒。
算来无远别，底用唱阳关。
先太师忌日
文天祥（宋代）

太师忌汗漫，二纪似跳丸。
弟妹俱成立，家乡忍破残。
衣冠晨月暗，坟墓夜风寒。
万而逢先忌，无言把泪弹。
偈颂一百零二首
释慧远（宋代）

文殊尽力一问，维摩结舌无言。
布袋长时落魄，饮光论劫坐禅。
鼻孔只在面上，口皮不离唇边。
四个合成两个，三钱置得一钱。
而今除本算利，且喜本利俱全。
挽胡经干
王义山（宋代）

手画兵家八阵图，儿时此志已吞吴。
英雄豪杰所同者，将相王侯有种乎。
事竟无成空感慨，天胡不忍死须臾。
东南留得斯人在，半壁乾坤只手扶。
梦亡弟衡仲集杜二首 其二
欧大任（明代）

兄弟分离苦，穷愁岂有宽。生涯相汨没，吾道属艰难。

世路虽多梗，关山空自寒。入帘残月影，双照泪痕乾。
武定侯墓歌
于慎行（明代）

长安城西销客魂，故侯墓前双石门。
空梁无风矰蛸挂，高台不夜鼯鼠奔。
行歌牧竖上陇首，守冢老兵眠树根。
道傍徙倚长叹息，千古此意谁与论。
当时贵宠真无匹，势倚青天回白日。
骖乘亲陪别苑游，行香日侍斋宫直。
元公铁券大国封，都护金章新样刻。
玉鞭蹀躞内厩马，雕盘络绎尚方食。
权相交欢亦扫门，彻侯受酒咸避席。
此时意气薄青云，睇笑看人宠辱分。
负郭园池田太尉，重城甲第霍将军。
求仙偏访烧铅客，亡命多归带剑群。
曲阁重楼春自驻，繁弦急管日初曛。
自言富贵无销歇，争见桑田海亦竭。
未央宫前请室开，咸阳道上车尘绝。
闲门行马卧莓苔，旧馆罦罳藏雨雪。
只今尺土闭空原，岁岁春啼杜宇血。
吁嗟嗟！世皇二宠倾朝廷，前有武定后咸宁。
福过俱为万人指，法行再见七庙灵。
人间荣悴咸可数，古为来谷与郿坞。
前车已却后车驰，请君但看北邙土。
对酒戏作
陆游（宋代）

杖头高挂百青铜，小立旗亭满袖风。
莫笑村醪薄无力，衰颜也得暂时红。
忆王孙十二首　 其四 集句
刘基（明代）

卢家少妇郁金堂。日日春光斗日光。勾引花核笑凭墙。

映垂杨。不是愁人亦断肠。
喜雨呈郑高邮
程俱（宋代）

赤地无遗蘖，悬知一岁空。乖龙忽解事，死虎亦争功。

土燥财沾块，人安未转蓬。翻思泻东海，何计请天公。

田亩膏腴阔，河流脉络通。邦人依岂弟，指日望登丰。
陆大夫祠
陈辂（明代）

独持黄纸传天语，万里归朝感尉佗。南海共宜新庙宇，晋康非但汉山河。

春风此地闻箫鼓，锦石千年洗薜萝。满眼绿林烟雨里，尚怀清论息干戈。
次韵知宗贺雨
王十朋（宋代）

云飞初类愈随郊，珠忽跳空室舞蛟。但愿农多大田稼，不愁风捲少陵茅。

才疏政事由来拙，天远精诚未易交。三日祷祈才一雨，自知无处避讴嘲。
许殿卿擢左史
李攀龙（明代）

万里䄡帷逗主恩，长裾一再历寒温。诸侯宾客梁园盛，帝子官僚相国尊。

谁为从旁骖驷马，自应虚左过夷门。况兼词赋凌云气，汉署风流可更论。
次韵春日即事六首
洪皓（宋代）

如膏细雨沐轻红，更有催花少女风。
薄暮浓云横汉外，西山数点有无中。
送熊退斋归武夷
丘葵（宋代）

穆穆朱夫子，於道集大成。
嗟予亦私淑，奥义终难明。
退翁独何亦，而乃同乡生。
虽后百余载，玄机若亲承。
斯人亦未坠，载道来桐城。
平生疑惑处，喜得相考评。
秋风吹庭树，忽然作离声。
吾侪各衰老，何时重合并。
愿言且少住，勿充斯文盟。
圣贤千万语，只在知与行。
前修倘可企，勗哉共修程。
逍遥咏
宋太宗（宋代）

我达逍遥理，阴阳运五行。
道从初一变，德合混三清。
圣境堪依仗，狐疑中不成。
异端达雅淡，返祸自轻生。
团扇歌
曹勋（宋代）

白露团玉阶，秋风动罗幕。
御幸各有宜，非为君恩薄。
舜琴移家勺湖寄诗索和书此却寄
叶道源（清代）

共道勺湖好，烟波五月凉。水花跳白雨，寺柳覆红墙。

菱渚鸟声乱，荷风人语香。晚天鱼笛起，击楫咏沧浪。
山居三十韵 其三十
屈士煌（明代）

芙蓉插壁秀巉巉，上有仙书秘石函。丛菊径荒惟待酒，芰荷香老未裁衫。

溪烟薄暝看横屋，水气当晴亦满岩。赋就忽惊山鬼泣，新题竹素已三缄。
题放生池
舒坦（宋代）

南州几万家，舟楫江湖上。
罢罗竭鱼鳖，方餍口腹养。
何年长者子，於此事脱放。
藻荇被清流，春风不惊浪。
直钩亦何心，明珠岂所望。
落日倚朱栏，无言独惆怅。
赠罗山行僧
杜岕（清代）

一钵罗山下，千针破纳缝。得龛成古佛，扫地种新松。

塔院心头住，形骸市上逢。看师行烈日，露顶自从容。
送裴如晦知润州
刘攽（宋代）

柳阴深碧黄鹂语，川水平堤鸥鸟舞。送君临流眼暂明，爱此虚凉少尘土。

何况连樯一月行，吴山楚水相逢迎。稻花吹雨香不绝，芦叶摇风声正清。

北固楼台似图画，广陵欲渡闻潮生。缥壶盈前京口酒，红旆相随北府兵。

少年投栗常为乐，晚岁甘棠空涕零。望君鸿飞不可攀，白头方出玉门关。

独向天涯共明月，犹应梦里借千山。
贺新郎（寿张宜轩）
冯取洽（宋代）

九日明朝是。问宜轩何事，今朝众宾交至。长记每年八月八，曾庆饮仙出世。直推到、于今何意。要待千崖秋气爽，向东篱、试探花开未。挝急鼓，舞长袂。

主人臭味花相似。笑争春、红紫低昂，转头扫地。独占西风摇落候，旋屑黄金点缀。做得个、秋花元帅。旧说东阳流菊水，饮之者、寿过百余岁。泛此酒，劝公醉。
缘识
宋太宗（宋代）

蓬莱别有洞中天，摇曳祥云五色鲜。
不是凡人常到处，精修要实在心专。
唐享昊天乐。第四
武则天（唐代）

巍巍睿业广，赫赫圣基隆。菲德承先顾，祯符萃眇躬。

铭开武岩侧，图荐洛川中。微诚讵幽感，景命忽昭融。

有怀惭紫极，无以谢玄穹。
送黄达卿游西粤次其留别韵 其二
李之世（明代）

千山坏断岸，一水绕孤城。送送河梁别，悠悠空复情。

野云正叆叇，江月淡微明。定有浮湘赋，飞鸿一寄声。
贺新郎 中秋大病不得与从游诸子觞月吟此慰之
王夫之（明代）

海门孤月上。是人间、平分秋色，桂香新酿。一曲草堂东岭对，延尽碧天清爽。

窗影照、吟虫幽响。鹭足倒拳衾似水，笑清狂、到此无能强。

镫燄薄，摇孤幌。

一丸冰玉含惆怅。付伊谁、划破青天，御风孤往。擒取妖蟆三足怪，铺满银魂千丈。

问窃药、当年欺罔。玉宇能禁寒彻骨，但有情、不怕银河广。

宝剑在，英雄掌。
和范石湖咏双莲三首 其二
袁说友（宋代）

天泉池上舞晴晖，一别人家未肯归。千载却随湘女泣，风前时学凤凰飞。
委顺
白居易（唐代）

山城虽荒芜，竹树有嘉色。郡俸诚不多，亦足充衣食。

外累由心起，心宁累自息。尚欲忘家乡，谁能算官职。

宜怀齐远近，委顺随南北。归去诚可怜，天涯住亦得。
龟山戏赠谐文章
饶节（宋代）

水母潭边窣堵波，下头有个老禅和。蒲鞋旧日曾供母，宝寿平禅不渡河。

衣钵三千旧风景，形模十二古头陀。是凡是圣人休问，门外寒松卷薜萝。
清明邀诸兄弟过南村因至桥畔流觞
毕自严（明代）

埙篪集令节，信步过桥头。涧水潺湲泻，杯醪次第浮。

媚人花欲语，唤友鸟相求。行乐须乘兴，悠悠看水流。
南堂对竹怀江十邻几
韩维（宋代）

端居无所聊，稍复治文字。
南堂冬日明，窗户暖可喜。
图书罗满前，意览不由次。
聊收静者趣，以乱忧人思。
亭亭当轩竹，使我长叹喟。
封植苦不早，颜色颇憔悴。
劲节亮不改，虚心如有迟。
缅怀江夫子，循道久不试。
邈然高简姿，不受世俗累。
一官才复进，左谪良何亟。
德义我所珍，轩冕安能贵。
长啸汝水滨，浊醪日自酾。
效陶有新篇，翼孔著高议。
弦琴坐虚室，默与古人值。
显晦一其心，淡然天淳粹。
思之不可见，暑谢寒已挚。
谅非对此君，兹怀何由慰。
资水桥
张方（宋代）

二里桥头车马行，灵龟背后玉龙横。
涨泷往日惊河伯，砥柱千年要石兄。
资水右旋江会合，天台西直卦文明。
吾心怵惕便施手，事所当为无问名。
春日居九楼怀仁和梁明府
吴誉闻（明代）

春风黄鸟坐相求，倚听声声重客愁。削壁飞花聊进酒，乱山疏雨对登楼。

黔天不到云中雁，湖海难逢雪后舟。应笑故人酬世拙，一官寥落自边州。
寄真觉庵
顾逢（宋代）

百年如闪电，未可百年期。
少见回头者，能思瞑目时。
山林忙不歇，猿鹤冷相窥。
千里求名客，多应恶子规。
辞世颂
释普度（宋代）

八十二年，驾无底船。
踏翻归去，明月一天。
次韵和永叔夜坐鼓琴有感二首
梅尧臣（宋代）

舜琴曰朕有，语舜郁陶乎。
孝悌怨则否。傲狠愧岂无。
我尝抚卷叹，叹此孟氏书。
此书有深意，仁义世久虚。
公今乃有感。其不在兹欤。
鱼跃与鹤舞，物情曾未殊。
无情则无应，何必问鸟鱼。
独游塘头五首
方回（元代）

密树窥青果，方塘数绿荷。
久晴田水细，向晚野烟多。
兀坐几忘起，成诗费屡哦。
归鞍犹觉早，再欲叩烟萝。
辛亥元夕坐间和刘景文韵
李曾伯（宋代）

多谢孀娥得得来，肯陪绿鬓映黄台。
剪成绛蜡灯间艳，移向青油幕底栽。
万目竞拚通夕看，两眉赢得片时开。
祗怜人亦牵丝戏，任向当场弄几囘。
书端州郡斋壁
包拯（宋代）

清心为治本，直道是身谋。
秀干终成栋，精钢不作钩。
仓充鼠雀喜，草尽兔狐愁。
史册有遗训，毋贻来者羞。
同盛仲交宿黄崖岭
黎民表（明代）

荒村无雨盖，枕藉向田庐。汲水初蒸黍，燃肪可照书。

山云遮户密，松韵过窗虚。寄谢牛衣客，劳劳且驻车。
谒金华寺六祖法堂
吕定（宋代）

坐阅人间几百年，双趺浑似后来禅。
空空明镜台前地，寂寂红尘境外天。
风动法林处虎过，云生咒钵解龙眠。
至今月到层楼上，应共祥光午夜圆。
过阇西山
谢邦信（明代）

阇西山色高百寻，我行独傍鼋鼍吟。霜天箫鼓双江迥，海日帆鼍大虎阴。

菅蒯历历蝤蛑出，斥卤茫茫牡蛎深。正是暨南声教地，他时诸益几沾襟。
初登休逸台
韩琦（宋代）

休逸台高复凭栏，依然风月喜生颜。城头仰视亲栽柳，天外微分旧见山。

草色且无归后怨，禽飞同到倦时还。欲知恩许三来幸，锦烂轻裘白昼闲。
从陈季张求竹竿引水入厨
黄庭坚（宋代）

井边分水过寒厅，斩竹南溪仗友生。
来酿百壶春酒味，怒流三峡夜泉声。
能令官舍庖厨洁，未减君家风月清。
挥斧直须轻放手，却愁食实凤凰惊。
次金东园农家杂咏八首
杨公远（宋代）

趁雨足时翻畎亩，插秧遍后便耔耘。
原天频把甘霖霔，伫看丰年万顷云。
次令衿游玉壶高咏十绝·处处可人
席羲叟（宋代）

陂塘五月迎秋爽，脩竹成阴一径开。
俗客自应惭到此，幽深雅称杖藜来。
黄河
刘敞（宋代）

轻车重马自相腾，横度长河百丈冰。贝阙珠宫应浪语，黄沙际海谷为陵。
游碧落洞
李京（唐代）

赏景尘嚣外，放怀岑寂中。寒崖映流水，古桧生清风。

坐有琴酒乐，路非车马通。何当遂初志，来此期芝翁。
濠州七绝 彭祖庙（有云母山，云彭祖所采服
苏轼（宋代）

跨历商周看盛衰，欲将齿发斗蛇龟。
空餐云母连山尽，不见蟠桃著子时。
次韵邵子非见赠之作
李纲（宋代）

持竿相与钓鲸鱼，叹息平生术已疏。嬉戏尚能追旧事，穷愁聊已著新书。

昂霄耸壑公行尔，拂石眠云我自如。卜筑相望才一水，未应岁晚恨离居。
句
严粲（宋代）

南来知寄谁。
青莲寺
干建邦（清代）

斜渡溪桥一刹悬，行人报道是青莲。
同来揽秀无今古，到底巢青孰后先。
盟誓几疑穿石骨，风流恰喜绕垆烟。
徘徊胜迹岿然在，感慨徒生落照前。
和张仲谋送别二首 其二
黄叔达（宋代）

五溪三峡漫经春，百病千愁逢故人。何处看君岁寒后，欲将儿女更论亲。
统分稻晚归
陆游（宋代）

出裹一箪饭，归收百把禾。
勤劳解堪忍，余暇更吟哦。
岁恶增吾困，家贫赖汝多。
村醪莫辞醉，羹芋学岷峨。
上知府大同王太尉六首
魏野（宋代）

子细曾看九老图，科名官职尽难如。
更思吕望同君岁，犹自磻溪坐钓鱼。
舟中望紫岩
唐彦谦（唐代）

近山如画墙，远山如帚长。我从云中来，回头白茫茫。

惜去乃尔觉，常时自相忘。相忘岂不佳，遣此怀春伤。

飘洒从何来，衣巾湿微凉。初疑风雨集，冉冉游尘黄。

无归亦自可，信美非吾乡。登舟望东云，犹向帆端翔。
班固
徐钧（宋代）

网罗一代史编成，得失忠邪已熟评。
往鉴在前浑不顾，却依戚党幸功名。
醉後题壁
杨万里（宋代）

夜寒星斗挂屋椽，我辈把酒不问天。
语声未怕惊天上，只愁惊起白鸥眠。
秋日访程元明喜雨而作
王之道（宋代）

去年夏六月，我来自临安。
滂沱一夜雨，原隰俱瀰漫。
挽仰忽再秋，秋旱亩浍乾。
嘉谷槁垂尽，万口空长叹。
我从相山来，朝云起巑屼。
油然遍寰宇，半道濡征鞍。
亭午至君家，檐声落惊湍。
诘旦视大田，青青已堪看。
会见百室盈，陋巷饱一箪。
何独解君忧，我心其少宽。
袭芳富卉木，秋炎苦摧残。
何叶顿欣荣，秀色良可餐。
带宜置尊酒，一洗儒生酸。
我虽不解饮，醒狂佐君欢。
元修菜
苏轼（宋代）

彼美君家菜，铺田绿茸茸。
豆荚圆且小，槐芽细而丰。
种之秋雨余，擢秀繁霜中。
欲花而未萼，一一如青虫。
是时青裙女，采撷何匆匆。
烝之复湘之，香色蔚其饛。
点酒下盐豉，缕橙芼姜葱。
那知鸡与豚，但恐放箸空。
春尽苗叶老，耕翻烟雨丛。
润随甘泽化，暖作青泥融。
始终不我负，力与粪壤同。
我老忘家舍，楚音变儿童。
此物独妩媚，终年系余胸。
君归致其子，囊盛勿函封。
张骞移苜蓿，适用如葵菘。
马援载薏苡，罗生等蒿蓬。
悬知东坡下，塉卤化千锺。
长使齐安民，指此说两翁。
闻衍孙恪得举
姜特立（宋代）

庆事联翩走四邻，吾家门户一番新。
明年双上青云去，为汝山园作主人。
和赵周锡制干峡中韵四首
袁说友（宋代）

绝景都忘峡路长，江风时送野花香。
峰排玉帐腰凝雪，泉溜珠帘乳滴房。
后日奇山犹续续，而今伟观已堂堂。
雄篇曲尽形容妙，满袖珠玑到旅囊。
三妇艳歌 其二
曹勋（宋代）

大妇织云锦，中妇绣鸳鸯。小妇独无事，对镜理红妆。

良人幸安坐，帐暖自添香。
秋雨叹三首 其三
杜甫（唐代）

长安布衣谁比数，反锁衡门守环堵。老夫不出长蓬蒿，稚子无忧走风雨。

雨声飕飕催早寒，胡雁翅湿高飞难。秋来未曾见白日，泥污后土何时乾。
送周解元赴岳侯军二绝句 其二
王庭圭（宋代）

书生投笔未封侯，拔剑聊为万里游。燕颔果能飞食肉，要令豹尾出兜鍪。
偈颂六十七首
释原妙（宋代）

一夏九十日，看看又将半。
面门无位人，急著眼睛看。
冷地蓦相无，脚跟红线断。
掌内握乾坤，翻身游碧汉。
堪笑当年老瑞岩，惺惺石上重呼唤。
日本澄上人
释绍昙（宋代）

扫尽机缘万法空，灯潭不许卧苍龙。
翻身踏断来时路，家在海山云外峰。
送道光法师住持灵岩
王安石（宋代）

灵岩开辟自何年，草木神奇鸟兽仙。
一路紫苔通窅窱，千崖青霭落潺湲。
山只啸聚荒禅室，象众低摧想法筵。
雪足莫辞重趼往，东人香火有因缘。
送大参胡大声
费宏（明代）

一函千里贺龙飞，佩取重金下玉墀。夕饮每当冰合处，冬行却喜雪飘时。

扁舟秪载桐江月，匹马还寻岘首碑。便道庭趍应不忝，家传清德畏人知。
伤前辈诸贤无存者复用前韵
程俱（宋代）

峞峨玉山颓，磊砢霜松折。群同冀北空，弦为钟期绝。

鞭从晏婴执，袜慕王生结。往躅那可追，我躬方不阅。
郊坛还赠同行余德重副郎
陆深（明代）

贝阙珠宫上帝居，月华夜气斗清虚。西来步出天门迥，东望春随斗柄初。

粉署仙郎时并马，禁城银钥尚留鱼。御街风色香尘细，吟过南郊十里馀。
柄生日
邹浩（宋代）

南极星中见老人，禅光垂照喜生春。
身如龟鹤心如石，进德功夫常日新。
呈审知并简伯元
赵蕃（宋代）

溪流渴雨今几日，夜夜月明翻我室。江西回首安在哉，南北故怜无定食。

君居未尽乔木西，旧识邻墙解作诗。如闻过语必更仆，饭寒麈秃忘其饥。

我思从之不可得，书疏空云间何阔。秋风吹我逐转蓬，何自翩然堕君侧。

君诗比昔更大好，谁谓文章技非道。暗中摸索未易窥，众里卒逢分眊瞭。

我昔少小嗜读书，老类贾胡空识珠。潜珍怀宝衣蓝缕，见之每辄惊成呿。

郑君况是余所长，君得结交真迈往。如我何取亦与游，听呼殷兄唤张丈。

两君抱才终有为，丰年未厌甘雨迟。我无良田莳嘉谷，取譬但可同蹲鸱。
送会之梦龙赴南安尉
王迈（宋代）

儒生十九谙吏事，君自胸中有八窗。
好去褆知师长吏，谨毋泄迩薄邻邦。
政声要重车渠百，祥兆须来鸂鶒双。
自笑悭囊无可赆，篇诗独不美羊腔。
杨州琼花
陈天麟（宋代）

仿佛犹称是汉妆，五花刻玉传轻黄。
隔江坐想红楼裹，插鬓应轻锦瑟傍。
疑似聚仙非我类，近邻芍药许同芳。
将军且与花为主，免使丛祠作战场。
松花开竹笋茂喜而咏之
裘万顷（宋代）

繁花密笋暮春时，妆点园林一段奇。
金粉生香风细细，斑衣留润露垂垂。
品高宜入神仙药，节劲终全冰雪姿。
笑彼杏桃儿女态，谩争艳冶媚山歧。
咏史
张人鉴（清代）

鸿门宴罢约鸿沟，成败机关误项刘。百二河山秦苑火，八千子项楚人羞。

干戈赤县驱亡鹿，冠盖乌江葬沐猴。闻到拔山歌一曲，凄凄垓下水东流。
赋潘叔玠皆山楼
姜特立（宋代）

环滁皆名山，正以醉翁重。
翁时方在郡，朱墨犹遮拥。
君今建斯楼，再食祠官俸。
雅契醉翁心，而无醉翁冗。
看山应更真，物物皆净供。
便寻庐霍期，莫作京洛梦。
只恐难久閒，移文北山讽。
愿坚仁者守，用静以观动。
用晦翁十梅诗韵酬张伯修孙子直
吴泳（宋代）

书消燕日长，棋遣花院寂。
何羡山中人，餐霞拾橡实。
初夏杂咏五首 其五
陆游（宋代）

昔日江湖上，飘然无定居。频倾京口酒，亦食武昌鱼。

北首心空壮，东归愤不摅。岂知牙齿落，送老一茆庐。
奉和司录道中二首 其二 偶成
陈渊（宋代）

云路横翔计似疏，二原清赏更谁如。池塘草满供诗梦，烟雨春来入画图。

落莫早知贫是病，参池今悟直为迂。傍人大笑公焉取，为说忘机或类吾。
偶兴 其十一
邹元标（明代）

百尺竿头进步，千层浪里安身。惯向虚空跳斗，翻然直脱迷津。
游九锁
龙大渊（宋代）

峰峦九锁路萦盘，翠色沾衣作晚寒。
日暮神仙归洞府，雨余星斗下天坛。
人生何用千钟贵，老去须求一室安。
会得谷神元不死，世间何事可相干。
重过少孤山
陈长镇（清代）

凌波依约赤城标，一柱重过客思遥。天外狂澜如昔倒，镜中青黛为谁娇。

关山扼险云阴度，殿阁盘空日影摇。记得文成征战地，夕阳孤岸草萧萧。
夜渡江
姚崇（唐代）

夜渚带浮烟，苍茫晦远天。
舟轻不觉动，缆急始知牵。
听笛遥寻岸，闻香暗识莲。
唯看去帆影，常恐客心悬。
元日山中寄同难诸老
释函可（明代）

不恨投荒我独先，春风应满塞城边。相将半揖辞冰雪，莫忆寒云壑底眠。
和闽人龚玉峰韵
何梦桂（宋代）

猛拍阑干赋感伤，十年往事几回肠。
宁能璧与头俱碎，安得车将臂怒当。
太傅长沙悲鹏鸟，中郎北海牧羝羊。
天荒地老英雄尽，万古青山只故常。
寒芦四鸿 其一
张侃（宋代）

芦叶满沙洲，凫翁取次游。生绡才半尺，占得江南秋。
赠僧宗仁回江西
林希逸（宋代）

少别溪干去，于今识者稀。腰包留一钵，顶相称三衣。

未得逢渔住，还如化鹤归。马驹江上有，著意访禅机。
题田将军宅
姚合（唐代）

焚香书院最风流，莎草缘墙绿藓秋。近砌别穿浇药井，

临街新起看山楼。栖禽恋竹明犹在，闲客观花夜未休。

好是暗移城里宅，清凉浑得似江头。
前在海上见会稽徐僧佣所作《九老》诗，意警词练，因仿为之，并限其韵 其三 老吏
殷葆诚（清代）

循良随处口碑腾，上考频书荐剡登。手笔迥殊三字掾，头衔旧剡一条冰。

片言折岳推吾党，执法如山奏尔能。治行不同严酷吏，得情原未失哀矜。
读文文山先生集不觉饮泣集先生句成六绝 其四
张家玉（明代）

国亡家破见忠臣，何事痴儿竟误身。借问一门朱与紫，黄金横带为何人。
奉送浙东德师侍御罢府西归
皮日休（唐代）

建安才子太微仙，暂上金台许二年。形影欲归温室树，

梦魂犹二越溪莲。空将海月为京信，尚使樵风送酒船。

从此受恩知有处，免为伧鬼恨吴天。
答萧道人
王庭圭（宋代）

唤起赤龙耕玉池，鹊巢抱出凤凰儿。且看火里莲花发，十二楼前雪自飞。
集古 新居
李俊民（金朝）

每忆云山养短才，蓬门今始为君开。

落花寂寂黄昏雨，依旧去年双燕来。
江滨梅
王適（唐代）

忽见寒梅树，开花汉水滨。
不知春色早，疑是弄珠人。
戏集老杜句再和
黄公度（宋代）

背堂资僻远，要路亦高深。
未负幽栖志，回看不住心。
寒花隐乱草，飞鸟度层阴。
独绕荒斋径，新诗近玉琴。
失调名
李清照（宋代）

犹将歌扇向人遮。水晶山枕象牙床。彩云易散月长亏。几多深牙断人肠。罗衣消尽恁时香。闲愁也似月明多。直送凄凉到画屏。
赠山人黎君宝
傅大询（宋代）

白云深处郁孤台，一卷青囊一酒杯。天在掌中旋日月，龙从足酒起风雷。

自知有分三公贵，未必何时万乘来。经过铃冈肯相访，柴门认取竹新栽。
雨中访丁长孺年兄于合溪山居 其二
安希范（明代）

久订移家约，青山许卜邻。寓公吾计决，地主尔情真。

胜事惟栽竹，生涯只负薪。不缘遭放逐，那得避风尘。
月色
许月卿（宋代）

明月亦清哉，清风绝点埃。
村童催睡去，野叟问禅来。
乐事赏心夜，清风明月梅。
夜深群籁静，猿鹤莫相猜。
真游觅唐德舆题诗不见有怀其人八首 其四
赵蕃（宋代）

几岁天台住，今年雁荡游。心期在康乐，人谓作监州。

骑从真能屏，烟霞定赏幽。他时期一访，好为著诗留。
寻山家（一作长孙佐辅诗）
羊士谔（唐代）

独访山家歇还涉，茅屋斜连隔松叶。

主人闻语未开门，绕篱野菜飞黄蝶。
依韵和胡武平怀京下游好
梅尧臣（宋代）

南国易悲愁，西风起高树。
枯荷复送雨，度雁宁知数。
欲问北来音，系书复若故。
冥飞杳无迹，弋者徒有慕。
况在白苹洲，而怀石渠署。
石渠多故人，鵷鹄方骞翥。
锵鸣尚可希，綷翼何由附。
主人赖知己，未变畴昔顾。
乘桴岂仲尼，好勇非季路。
幸依南郡帐，不学邯郸步。
自守终日愚，都忘向时虑。
睠恋此江湖，亲年当喜惧。
既获庭闱近，又多山水趣。
迩来对明月，千里犹会晤。
长桥人绝声，举酒逢秋露。
迥闻孤舟笛，烟水在何处。
俯槛意无涯，跳波鱼夜乳。
颇得真隐情，奚须慕巢许。
思寄梅枝香，远隔兰溪渡。
缄之付好风，精爽亦随去。
北山四时招隐辞 其一
周密（宋代）

绿意动兮崇兰，暖回薄兮千岩。蘼芜齐兮绣谷，芳菲菲兮鸟蘼蘼。

步桃坞兮曲折，叩兰若兮檀栾。佩九茎兮窈窕，采三秀兮巑岏。

石田肥兮可莳，溪毛秀兮堪餐。赋荣木兮胥悦，浩生意兮修蕃。

田歌起兮啁哳，殷社鼓兮紞紞。山中春兮可乐，王孙不来兮謇谁留兮他山。
粉笺题诗
佚名（唐代）

三月江南花满枝，风轻帘幕燕争飞。

游人休惜夜秉烛，杨柳阴浓春欲归。
书李世南所画秋景二首
苏轼（宋代）

野水参差落涨痕，疏林欹倒出霜根。
扁舟一棹归何处？家在江南黄叶村。

人间斤斧日创夷，谁见龙蛇百尺姿。
不是溪山成独往，何人解作挂猿枝。
婆罗门引（春情）
严仁（宋代）

花明柳暗，一天春色绕朱楼。断鸿声唤人愁。欲问归鸿何处，身世自悠悠。正东风留滞，楚尾吴头。追思旧游。叹双鬓、飒惊秋。可惜等间孤了，酒令花筹。断弦难续，谩题诗、分付水东流。流不到、蓬岛瀛洲。
枝江县
贝青乔（清代）

上明城畔路，古亦号丹阳。忽忆故乡远，为添羁思长。

秋阴沈大野，水气汩空荒。祇恐多歧误，孤舟接混茫。
次韵汪彦允见寄
朱松（宋代）

北苑乖期恨昔年，异乡牢落梦江天。约游汗漫传新句，许出婵江有旧缘。

种种鬓丝何计换，摇摇心旆不胜悬。归耕要伴君难老，相与笞鸾作散仙。
忆京山大阳寺
张嵲（宋代）

往岁曾游大阳寺，倚天楼殿碧参差。
明安庵迥峰蛮古，杨广城高迳路危。
满壑松声僧定处，一堂秋雨客谈时。
如今细想经行地，三复遗诗血泪垂。
梅花
李流谦（宋代）

照影月斜寒濑浅，吹香风细夜帘疎。
萼绿华来谁得见，借君云佩与霞裾。
夜坐有感
朱熹（宋代）

秋堂天气清，坐久寒露滴。幽独不自怜，兹心竟谁识。

读书久已懒，理郡更无术。独有忧世心，寒灯共萧瑟。
答何积中
李流谦（宋代）

先生古心寄玄漠，老松矫矫石凿凿。
已欣净社得胜友，更枉高轩出奇作。
山林轩冕无间然，造物从公意所便。
决科纵未吞余子，著书亦足垂千年。
宫词 其七十一
花蕊夫人徐氏（唐代）

画船花舫总新妆，进入池心近岛傍。松柏楼窗楠木板，暖风吹过一团香。
南阳道中
许浑（唐代）

月斜孤馆傍村行，野店高低带古城。篱上晓花斋后落，

井边秋古社前生。饥乌索哺随雏叫，乳牸慵归望犊鸣。

荒草连天风动地，不知谁学武侯耕。
【双调】折桂令_钱塘即事倚
张可久（元代）

钱塘即事
倚苍云拱北城高，地胜东吴，树老南朝。翠袖联歌，金鞭争道，画航平桥。楼上楼直浸九霄，人拥人民似元宵。灯火笙箫，春月游湖，秋卜见潮。
紫微楼上右平章索赋
镇钱塘太乙勾陈，玉柱擎天，绣衮生春。潮点鹅毛，山盘凤尾，瓦甃鱼鳞。近北斗三天紫宸，拂危栏两袖白云。可摘星辰，谁信蟾宫，着我闲身。
徽州路指楼落成
小阑干高倚长空，壮观山城，仿佛天宫。赑遍画鼍，嘶残玉凤，漏尽铜龙。催古寺一百八晓钟，动晨光三十六晴峰。雄视江东．万井春风，太守神功。
湖上雪晴鲁至遭席间赋
想当年雁塔题名，衣锦归来，揽辔澄清。试坐渔矶，相亲蚁绿，不负鸥盟。青山老西施暮景，碧天高东鲁文星。陶写襟灵，玉手琵琶，军伯娉婷。
赠胡有善
掌梨园乐府须知，富有牙签，名动金闺。一代风流，九州人物，万斛珠矶。解流水高山子期，制暗香疏影姜夔。胸次清奇，笑毁黄钟，识透玄机。
潜心堂
谢逸（宋代）

潜心便是觅安心，立雪何烦问少林。羽扇纶巾延客晚，蒲团禅板坐更深。

要先舟壑藏时悟，莫向风幡动处寻。试抉孤峰云一寸，与民三日作春霖。
喜王彦祖新居
刘挚（宋代）

今见黄州庆有馀，侍郎门户已容车。风流地望乌衣巷，潇洒仙人碧落居。

三亩江家须种竹，一区扬子独藏书。东平我久犹如客，何日菟裘近里闾。
清平乐
刘翰（宋代）

鸳鸯翡翠。小小池塘水。落絮游丝花满地。度日阑干独倚。金刀裁就春衫。起来初试轻寒。满把相思清恨，题诗欲寄江南。
泊舟黄家渡
赵汝燧（宋代）

溪流暴涨舟如箭，夜向深湾稳处停。猛虎啸风威动壑，飞鸿过处影移汀。

青山入梦催归棹，白发欺人叹暮龄。幸得还家玩光景，歠醨终日醉休醒。
寄黄晞
李覯（宋代）

长忆黄夫子，才高行亦淳。
世情轻近事，见惯即常人。
何力康时务，将身役路尘。
七闽山水国，是处好安贫。
寿尹振民铨部 其一
释今无（明代）

沙堤从此起长虹，百福人间孰可同。先向玉堂瞻紫气，罗浮山色锦芙蓉。
寄晁元忠十首 其三
黄庭坚（宋代）

沙拥大江水，泥封函谷关。古来世上雄，宰木风雨寒。

鲁儒守一经，亦有涧谷槃。何事穷愁极，江南庾子山。
游明禅师西山兰若
孟浩然（唐代）

西山多奇状，秀出倚前楹。停午收彩翠，夕阳照分明。

吾师住其下，禅坐证无生。结庐就嵌窟，剪苕通往行。

谈空对樵叟，授法与山精。日暮方辞去，田园归冶城。
过黄石驿十许里严石间悬瀑潨射声隐然真小三峡也命仆夫剪剔翳荟为行者清心骇目之观戏成两绝 其一
李纲（宋代）

玉溅珠跳雷雹声，岩端飞瀑蔽林芿。呼童取斧开蒙密，一使行人心目清。
金峨漱石亭
楼钥（宋代）

溪声真是广长舌，历劫谈空声不绝。
不知来自何处山，一意倾东忘万折。
我欲漱石向水滨，无奈齿牙摇落频。
夜半寒声到客枕，只疑身是枕流人。
连昌宫
张祜（唐代）

龙虎旌旗雨露飘，玉楼歌断碧山遥。

玄宗上马太真去，红树满园香自销。
为贾师雄发明古铁镜
吕岩（唐代）

手内青蛇凌白日，洞中仙果艳长春。

须知物外烟霞客，不是尘中磨镜人。
句 其六十三
谌祜（宋代）

西风客老雄心在，泰古人稀侠骨香。
和潘叔治题刘道士房画薛稷六鹤图六首其六理
梅尧臣（宋代）

六鹤皆不同，初生薛公笔。
况兹刷羽者，奋迅如天质。
墨客怀赏心，题诗仍我率。
和安成彭清老五首
彭龟年（宋代）

闭户长吟何水曹，人间富贵九牛毛。
博山一缕清香永，余子不知更几刀。
将过万桥用前韵寄大年先之
王十朋（宋代）

三年在阜不鸣飞，侧翅俱从旧路归。师德量宽真耐事，沈郎诗瘦不胜衣。

都缘有职供甘旨，可是无心恋阙闱。酒发葡萄螯斫雪，定知此愿不吾违。
驾幸太学
梁焘（宋代）

原庙亲持十月觞，天回宝辇款虞庠。当阳赭幄翔龙座，属地霜袍振鹭行。

拭目向儒移美俗，虚怀稽古自兴王。太平重见清风颂，嘉句飞传到玉堂。
柳
韩溉（唐代）

雪尽青门弄影微，暖风迟日早莺归。如凭细叶留春色，

须把长条系落晖。彭泽有情还郁郁，隋堤无主自依依。

世间惹恨偏饶此，可是行人折赠稀。
芭蕉
释德洪（宋代）

凤尾争高照映人，玉芽明洁出埃尘。也知欲救众生病，共现如来智智身。
春晚杂兴四首 其二
方一夔（宋代）

懒向风轩扫落花，暮年情态惜韶华。春盘脆响供雷笋，夜焙芳藓摘露芽。

蚕老住眠催作茧，燕来新乳贺成家。狂游无复少年梦，聊遣清吟送日斜。
临江仙（怀辰州教授赵学舟）
张炎（宋代）

一点白鸥何处去，半江潮落沙虚。淡黄柳上月痕初。遐观情悄悄，凝想步徐徐。

每一相思千里梦，十年有此相疏。休休寄雁问何如。如何休寄雁，难写绝交书。
过婺港
李洪（宋代）

已辞悍石严滩险，稍快平波婺港行。
夜宿喜逢渔酒市，南风拂面月胧明。
赠枫桥化城院老僧
陆游（宋代）

老宿禅房里，深居罢送迎。
炉红豆萁火，糁白芋魁羹。
毳衲年年补，纱灯夜夜明。
门前霜半寸，笑我事晨征。
尘海
陈展云（清代）

尘海劳劳百虑并，贫求升斗亦人情。便成仙佛何裨世，欲语文章厌近名。

风月有情聊对酒，江山如梦独长征。为怜镫火凉秋夜，照到离人鬓影清。
送长蘅偕计北上二首 其一
郑胤骥（明代）

平生少年时，嬉游爱冬至。痴儿三五群，狂纵无复忌。

尔来渐老大，遂觉情怀异。不惜事业赊，不惜居诸费。

但每当良辰，畏债乃不啻。虽颇亦聊浪，发兴俱成伪。

之子远行役，离愁纷已炽。复当一阳初，相送发长喟。

娓娓所欲言，文序略已备。兹者为此诗，姑以舒愁思。

每羡女妙年，今亦三十二。蹇予惭潦倒，视子又加四。

中年易伤离，此不异人意。况仆本恨人，对此更劬勚。

进取何所难，子行当试吏。自顾非伦匹，别离从此始。

之子性耽奇，兼复爱气类。京师才贤薮，旧游亦交臂。

知尔不寂寞，徒伤予憔悴。子每从予言，畏途宜远避。

卜筑城市间，扰扰终为累。匪族难可俱，矧乃骨不媚。

愧予不能从，交游颇杂厕。面目良可憎，相对都无致。

高言不敢出，鄙辞强拟议。姑云免世患，志意无乃陂。

辟如荆棘丛，转辗因成刺。以此为子忧，其次莫如醉。

当筵辄沉酣，念子能无愧。买山以终隐，此语吾能记。

感子珍重意，临歧聊相质。天寒远山静，日暮长江驶。

泛泛水上影，遥遥征人辔。祖席已伤违，荒城愁复洎。

时有南来人，德音须勤寄。
送罗萝村
夏霖（清代）

閒庭腊月梅试花，花前酌酒君还家。与君本是同心友，此日如还别海涯。

轻裘遥念寒衣薄，黄金散尽呼卢博。不辞风雪掉头归，马蹄得得垂行橐。

此去高堂乐未央，一杯介寿称椒觞。怅余不共山阴棹，心在兰亭八柱旁。
和不愚兄庵颂三首 其三
饶节（宋代）

常恨山居寡弟兄，阿师庵就可怜生。辅车岂但图相倚，独掌从来不浪鸣。

野老献谋脩水硙，山童相唤借茶铛。年来活计浑成就，猿鹤安栖定不惊。
和郭麾霆长教三中 其一
王汝赓（清代）

秋深白露欲为霜，驹隙空过岁月忙。惯懒遇人常避席，闲吟随处可逢场。

时艰莫挽狂澜倒，体惫偏惊卧簟凉。闻说康成开广厦，便思偕手与同行。
句
江左士大（宋代）

扁舟载双鹤，万卷贮群书。
归解石山杂题
方太古（明代）

山高日出迟，云重天寒早。
源远断人烟，木落惊啼鸟。
南斗雁峰坳，北极玉栏杪。
下界隔中天，阴阳别昏晓。
汤文明惠并头葵花二株口占十绝 其六
黄佐（明代）

春风秋月几离忧，谁似倾心结并头。织女机丝何处所，长年辛苦会牵牛。
谢吴察院惠建茶
袁燮（宋代）

佳茗世所珍，声名竞驰逐。
建溪拔其萃，余品皆臣仆。
先春撷灵芽，妙手截玄玉。
形模正而方，气韵清不俗。
故将比君子，可敬不可辱。
御史万夫特，刚肠憎软熟。
味此道之腴，清冷肺肝沃。
精新味多得，烹啜不忍独。
磊落分贡包，殷勤寄心曲。
斯时属徂暑，低头困烦溽。
一瓯瀹花乳，精神惊满腹。
此物雪昏滞，敏妙如破竹。
谁知霜台杰，功用更神速。
莫辞风采凛，要使班列肃。
一朝奋孤忠，万代仰高躅。
苏才翁挽辞二首 其二
王安石（宋代）

翰墨随谈啸，风流在弟兄。浮名同逆旅，壮志负平生。

使节何年去，丧车故老迎。悠悠京口外，落日照铭旌。
句 其三
黄孝先（宋代）

恩同花上露，留得不多时。
送朱邑丞应朝时新尹初至例以佐贰行
林大春（明代）

敝邑留新尹，之京选庶僚。帆飞沧海曲，班入紫宸朝。

鲛鳄时方遁，玑犀俗未饶。知君悯民瘼，万里贡风谣。
忆旧游慢（荷花，泛东湖用方时父韵）
赵以夫（宋代）

爱东湖六月，十里香风，翡翠铺平。误入红云里，似当年太乙，约我寻盟。叶舟荡漾寒碧，分得一襟冰。渐际晚轻阴，修蒲舞绿，倦柳梳青。

聘婷。黯无语。想怨女三千，长日宫庭。六六阑干曲，有玉儿才貌，谁与看承。柔情一点无奈，频付酒杯行。到夜静人归，凉蟾自照鸥鹭汀。
观禹贡九州历代帝王国都地理图
释文珦（宋代）

万里江山几废兴，览图直合拊吾膺。
三王二帝皆难问。两汉六吾何所称。
此日中原全拱北，异时深谷或为陵。
看来今古皆如梦，梦境虚无岂足凭。
饭水西驿
吴国伦（明代）

相逢水西境，大半鬼为人。
鸟言难可解，卉服日以亲。
杂绘裹头锐如岳，铁距杈丫猛相剥。
掉头不应舍长呼，望见前旌乱吹角。
道傍侧目窥绣斧，将前复却舌尽吐。
驿亭跽进燕麦羹，饱食且忘行役苦。
师肇首座请赞
释崇岳（宋代）

这个汉，太愚痴。
一句子，佛不知。
临济老，客作见。
四天下，更有谁。
拟开口，劈胸椎。
肇首座，莫学伊，
学伊彼此落便宜。
赴举出山留寄山居郑参军
李昭象（唐代）

还如费冠卿，向此振高名。肯羡鱼须美，长夸鹤氅轻。

理琴寒指倦，试药黑髭生。时泰难云卧，随看急诏行。
一百五日开千叶间金
蔡襄（宋代）

西园花蘤过中春，微雨初晴不受尘。
莫怪芳丛开发早，欲将红艳送行人。
道崇德将走谢夏大理掣肘兴阑中止
韩雍（明代）

别去忽五月，悠悠劳我情。相望才咫尺，何如难合并。

推窗看明月，月落参已横。公事未易了，怅然忆平生。
感恩多 豫让桥
贲黄理（清代）

赤桥名豫让。豫让杀桥上。至今桥下头。血还流。

三跃斩衣而死，足千秋。足千秋，地覆天翻，报雠心未休。
归后遣书问讯李敷文
戴复古（宋代）

闻说营新第，无从贺落成。
门庭山水色，楼阁管弦声。
海内二三杰，胸中十万兵。
宁为一区计，不使九州平。
示女子
郑侠（宋代）

吾生鲜儿女，汝次今居首。柔惠少语言，天性非矫揉。

女生必有少，二亲非终守。既嫁又他州，安能长相就。

幸然汝夫贤，纯淑真汝偶。出门天其夫，礼律其来久。

汝姑吾之妹，姑夫为汝舅。事舅如事父，事姑如事母。

三者无所阙，汝则无大咎。门内有尊亲，门外有亲友。

岁时或馈助，祭祀合奔走。一一无间言，乃可逃父丑。

治家在勤俭，临财戒多取。诵经味其理，圣心良可究。

即事念慈和，无但劳吻咮。善看育与蟾，二子吾珠锫。

汝嫁既违乡，吾迁又远趣。东去十八程，西来二十九。

三四千里间，吾视堂犹牖。人生否与泰，正若夜随昼。

但当道无亏，不愧载与覆。忆昨汝初生，时吾心有负。

以为臣事君，即是子事父。闺门有危难，谁不在茕疚。

推其爱父心，谁不得前剖。幸为男儿身，许国自结绶。

安能冷眼看，终不一开口。封章重十上，夫岂避鼎斧。

南州虽谴逐，万死蒙恩宥。行行出国门，母马吾徒步。

汝生未三月，正当时褓乳。雪片落鹅毛，霜檐悬冻溜。

汝母敛汝身，寒风裂双肘。驱驰仅逾时，粗粝不敢吐。

残春到贬所，岁卯俄及丑。汝时年十二，稍稍近针缕。

是岁真龙跃，重明登九五。湛恩被遐荒，渐渍到枯朽。

拜命走亲庭，便道从海浦。既见汝姑贤，汝乃吴氏妇。

我乃缘他人，谴斥循其旧。人皆念再逐，道路或攒皱。

我以臣子心，等视如荣授。人生无患难，愤励亦何有。

况兹寻前道，复见迎贤堠。旬月得相聚，天与幸诚厚。

君命不可缓，病已斯驰骤。南北出靡常，惟祈各宁寿。

举足念其身，行幽如白昼。又当夙夜间，警戒其君子。

神灵依正直，惟仁孝是佑。书信或往来，知汝无病苦。

为妇洎为母，皆不处人后。定当举家欢，相庆酌大斗。

胜彼泪滂沱，临期一杯缶。
【商调】字字锦
未知作者（元代）

群芳绽锦鲜，香逐东风软。莺簧转巧声，题起伤春怨。睹名园，杏障桃屏，
桃屏上映着柳眉翠钿。天天，桃花窨约，恰似去年。因何去年、去年人不见，空
蹙破两眉翠尖。奈奈山长永远，他在那里和谁两个欢欢喜喜？咱这思思想想，寻
寻觅觅，欲待见他一面。
【赚】离绪恹恹，奈少个人儿在眼前。空嗟怨，不知何日再团圆。泪涟涟，
极目关山隔雾前，写下花笺谁与传？心事无告托，冤家直恁误人方便，怎生消遣。
【满园春】南楼外雁翩翩，悄没个音信传。长空败叶飘飘舞，金风动，铁马
儿声喧，纱窗外透银蟾。想杀人也天，盼杀人也天，短命冤家，音稀信杳，莫不
误约盟言。
【幺篇】彤云布，朔风起，遍长空柳花飘棉。几朵早梅开放蕊，销金帐共谁
两个欢宴？独自个守炉边。想杀人也天，盼杀人也天，短命冤家，音稀信杳，莫
不误约盟言。
【余音】终须有日重相见，相见后依然欢宴，办炷明香谢天。
观莲亭怀东坡
方燕昭（清代）

坡公不可作，寥落剩荒亭。一水绿摇槛，数峰青入庭。

古碑眼蔓草，细雨战浮萍。胜迹寻来遍，孤舟傍郭停。
课耕涉趣
王猷（南北朝）

一犁烟雨带微曛，闲课儿童事晚耘。自是鹿门堪涉趣，西风回首见黄云。
病中作
徐照（宋代）

一行三步歇，屋漏坐频移。
妻欲藏茶鼎，僧能施药资。
邻园梅尽发，河岸草生迟。
天解怜贫病，难令不作诗。
寿傅守
释若芬（宋代）

堂前三凤戏斑衣，堂下三槐擢秀枝。
一岁倦游归绿野，荣华鼎鼎看吾儿。
山中寄梁判官
李山甫（唐代）

归卧东林计偶谐，柴门深向翠微开。更无尘事心头起，

还有诗微象外来。康乐公应频结社，寒山子亦患多才。

星郎雅是道中侣，六艺拘牵在隗台。
次韵余太常观国招抚江南航海至新会八首 其七
罗蒙正（元代）

天开阊阖百官朝，贤俊宁烦束帛招。丹凤九重传凤诏，苍龙万里过龙标。

飘飘高步瀛州客，袅袅馀音赤壁箫。归路湘南芳草遍，清风离思转迢迢。
四园竹·浮云护月
周邦彦（宋代）

浮云护月，未放满朱扉。鼠摇暗壁，萤度破窗，偷入书帏。秋意浓，闲伫立，庭柯影里。好风襟袖先知。
夜何其。江南路绕重山，心知漫与前期。奈向灯前堕泪，肠断萧娘，旧日书辞犹在纸。雁信绝，清宵梦又稀。
题严氏竹亭
戎昱（唐代）

子陵栖遁处，堪系野人心。溪水浸山影，岚烟向竹阴。

忘机看白日，留客醉瑶琴。爱此多诗兴，归来步步吟。
二十三日天气绝佳西军还二十四日东如绩溪
方回（元代）

独会绿阴下，追思秋日春。
眠蚕方放大，早麦欲尝新。
岂意贼生贼，忍闻人食人。
何时兵遂解，纵遣上城民。
京口
颜光敏（清代）

十里荒烟接岸青，金焦疑对两浮萍。连山北断江楼出，潮水东还海气腥。

机杼并愁鲛室尽，鼓鼙空向鹭门停。归舟拟雪苍生泪，只恐君王不忍听。
我所思寄黄吉甫
王安石（宋代）

我所思兮在彭蠡，一奁寒晶径千里。
天低绀滑风静止，月澹星渟尤可喜。
亦复可怜波浪起，琉璃崩嵌涌颠絫。
万斛之舟簸一苇，超邑越都如历指。
岸沙雪积山云委，云半飞泉挂龙尾。
跳空散作平地水，牛乳芳甘那得比。
萝茑冥冥荫演迤，稍上寻源出奇诡。
像图释迦祠老子，台殿晻霭相重累。
石槽环除逗清泚，松竹静深无虎虺。
其徒翛然弃尘滓，虽未应真终适己。
黄侯可与谈妙理，视弃荣宦犹弊屣。
每采紫芝求石髓，我欲从之倦游徙。
谷城公孙能若此，五老闻之当启齿。
寄声五老吾念尔，相见无时老将死。
岁抄四绝 其二
周紫芝（宋代）

天寒细雨还成雪，日暖晴云却护霜。可惜梅花残腊月，十分天色似江乡。
晚过深甫
刘敞（宋代）

忽忽衡门下，几希田舍翁。有时寄一笑，目送南飞鸿。

今旦天正佳，草树摇春容。忽惊枝上花，飘落随西风。

偶然幽兴展，思乐古人同。尘埃比殊深，杖屡亦可通。

谁谓车马多，澹如初不逢。
次韵志归十首
方回（元代）

楸局堪谁对，铜壶拟共投。
高轩能坐致，浊酒岂难谋。
林鸟供歌吹，园蔬当馔羞。
谓无忧不可，聊以此消忧。
酬普选二上人期相会见寄
严维（唐代）

本意宿东林，因听子贱琴。遥知大小朗，已断去来心。

夜静溪声近，庭寒月色深。宁知尘外意，定后便成吟。
十楼怀古 其四 黄鹤楼
何乔新（明代）

黄鹤高楼渺烟雾，黄鹤飘飘不知处。我曾凌风登此楼，但见苍茫汉阳树。

我闻羽士徐佐卿，化为黄鹤朝太清。云衢偶尔中金镞，戛然惊飞入杳冥。

锦袍仙人昔曾到，醉眼摩挲睨晴昊。倚阑招鹤鹤不来，槌碎琼楼委荒草。

楼前大别高崔嵬，楼下长江滚滚来。仲谋孟德今何在，空遗陈迹后人哀。

我本芙容城里客，谪在尘寰归未得。月明黄鹤倘来归，便欲乘之溯空碧。
和新会陈献文见赠
唐璧（明代）

诗名老去愧方干，杯下谁能著眼看。萱草生来春渐暖，梅花开处雪偏寒。

情怀只合盟鸥鹭，文采那知是孔鸾。令弟相逢又何日，五云天上路漫漫。
和马粹老四明杂诗聊记里俗耳十首
舒坦（宋代）

岁熟禾论{策去竹加禾}，人归夜击钟。
金澄沙底水，龙卧井归峰。
香火长存社，渔盐每夺农。
年来缣帛贱，砧杵万家舂。
追和晦庵先生十梅韵
艾性夫（元代）

一阳未嘘枯，霜木醉梦里。
照眼忽横枝，令我折屐喜。
送菊与刘守汉臣
郭祥正（宋代）

一年爱惜傍东篱，今日才开四五枝。折与刘郎休叹老，嫩黄新白恰相宜。
同朱克齐蒋教授游大梵寺二首 其二
贡奎（元代）

梅竹野人家，横塘跨古槎。日斜鸣远犊，风急乱栖鸦。

细路妨行辙，高楼促怨笳。感怀无尽景，流恨到天涯。
寄怀
林景熙（宋代）

风雨知何夕，干戈寄此身。
青灯少年梦，白发异乡春。
水驿逢花使，丹田守谷神。
行窝随处乐，聊自得吾真。
春日遣怀二首 其一
吴志淳（元代）

四顾山河归一统，明君文德似唐尧。幽燕地阔干戈息，吴楚春深雨露饶。

中古衣冠存旧制，南来律令有新条。腐儒击壤茅檐下，为拟讴歌答圣朝。
买陂塘 由海日所回高坡经大云寺，正值琼城一带刺桐花开，即景呈金门夫子。
吴小姑（清代）

望晴空、天半朱霞，疑将堕赤城赤。嬉游每逐裙榴队，共踏遍红尘陌。

遮不得。那古刹、墙儿衬染都生色。艳阳天似，火伞擎霄，丹沙炼鼎，春已过三月。

休停屐，学士庄瑶峰侧，是侬家第宅。炎州文苑谁称最，定有祥云烂漫。

常栖息。畅好是、檀郎欲等餐桃客。麻姑同伴，挽一朵灵芝，一乘丹凤，点破碧天碧。
同僚有独游东园者小诗寄之三首
司马光（宋代）

车马东城咱，芬芳数里尘。
风光不相待，愁杀未游人。
垂虹亭
祝乂（宋代）

冷浸三江碧，青围四面山。
帆归烟浪杪，人住水云间。
风飐波声碎，虹垂雨意间。
无端动归兴，一棹喜轻还。
冒雨渡江吊丧彭氏造雪堂夜归 其二
薛季宣（宋代）

月波楼下草芊芊，浪拍三江起暝烟。愿见古人人又去，欲询往暝暝无传。

洼樽明灭渔家火，樊口依稀估客船。妻子迎门应怪笑，问君何谓苦愁煎。
宁化白水磜甲子春
黄大受（宋代）

雪瀑从天下，余流亦建瓴。
双崖秋气逼，九地殷雷声。
虎穴山川险，蛟涎草木腥。
负{左齿右差}由此径，异日不堪行。
僧舍白牡丹二首
吴融（唐代）

腻若裁云薄缀霜，春残独自殿群芳。梅妆向日霏霏暖，

纨扇摇风闪闪光。月魄照来空见影，露华凝后更多香。

天生洁白宜清净，何必殷红映洞房。

侯家万朵簇霞丹，若并霜林素艳难。合影只应天际月，

分香多是畹中兰。虽饶百卉争先发，还在三春向后残。

想得惠林凭此槛，肯将荣落意来看。
鹧鸪天·镇日无心扫黛眉
夏竦（宋代）

镇日无心扫黛眉，临行愁见理征衣。尊前只恐伤郎意，阁泪征征不敢垂。
停宝马，捧瑶卮，相斟相劝忍分离？不如饮待奴先醉，图得不知郎去时。
寓崇圣寺怀李校书
许浑（唐代）

几日卧南亭，卷帘秋月清。河关初罢梦，池阁更含情。

寒露润金井，高风飘玉筝。前年共游客，刀笔事戎旌。
忆瑶姬（南徐连沧观赏月）
蔡伸（宋代）

微雨初晴。洗瑶空万里，月挂冰轮。广寒宫阙近，望素娥缥缈，彤轮亭亭。金盘露冷，玉树风轻。倍觉秋思清。念去年，曾共吹箫侣，同赏蓬瀛。

奈此夜、旅泊江城。谩花光眩目，绿酒如渑。幽怀终有恨，恨绮窗清影，虚照娉婷。蓝桥□杳，楚馆云深。拟凭归梦去，强就枕，无奈孤衾梦易惊。
风雨看舟前落疏，戏为新句
杜甫（唐代）

江上人家桃树枝，春寒细雨出疏篱。影遭碧水潜勾引，

风妒红疏却倒吹。吹疏困癫傍舟楫，水光风力俱相怯。

赤憎轻薄遮入怀，珍重分明不来接。湿久飞迟半日高，

萦沙惹草细于毛。蜜蜂蝴蝶生情性，偷眼蜻蜓避百劳。
客寄写兴
董嗣杲（宋代）

平生负奇崛，语出见肝膈。
栖栖离故巢，乃作富池客。
僧廊搘瘦竹，苦吟自相索。
不恨春雨横，但恨春怀窄。
百花艳阳吐，枝叶未鲜泽。
芳草极茸茸，迷尽旧辙迹。
浮云蔽江树，急浪涉津石。
掩窗引绿樽，暖此身寒瘠。
秋夜宿山中分题诗四首 其四 分得藤枕
郑文康（明代）

肌肤擅清凉，骨格负刚毅。上带刀斧痕，中多黑甜味。

藉首睡至夘，摊饭枕过未。不沾脂粉香，颇有蔬笋气。

嗤彼邯郸翁，荣华片时贵。
入栈纪行四首 其一
杨思圣（明代）

极望峰峦稠，云飞常没顶。空翠沾衣裳，堕作涧溪影。

花鸟乱听闻，心眼细细领。晞阳射碧潭，石粼碎光炯。

蒙笼草成阴，树老身戴瘿。山鬼时一啸，肃肃毛发冷。

前行隔后行，后岭迷前岭。
上元遇雨席上
韩琦（宋代）

此夕浓阴送雨来，冥然天意可轻猜。欲催嘉卉乘时发，似抑妖莲作伪开。

强沸金丝终断续，半濡罗绮尚徘徊。待前一任游人散，且听新声尽醉罍。